NARIADENIE KOMISIE (ES) č. 183/2009
zo 6. marca 2009,
ktorým sa mení a dopĺňa príloha VI k nariadeniu Rady (ES) č. 1234/2007, pokiaľ ide o úpravu tarifných kvót na hospodársky rok 2009/2010 v sektore cukru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä jeho článok 59 ods. 1 v spojení s článkom 4,
keďže:
(1)
V prílohe VI k nariadeniu (ES) č. 1234/2007 sa stanovujú vnútroštátne a regionálne kvóty na výrobu cukru, izoglukózy a inulínového sirupu. Na hospodársky rok 2009/2010 by sa tieto kvóty mali upraviť a zároveň zohľadniť uplatňovanie článku 3 nariadenia Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky (2).
(2)
Možné doplnkové kvóty na izoglukózu, ktoré sa môžu na hospodársky rok 2009/2010 prideliť neskôr na základe žiadostí podnikov schválených v Taliansku, Litve a Švédsku, by sa mali zohľadniť pri najbližšej úprave kvót stanovených v prílohe VI k nariadeniu (ES) č. 1234/2007 do konca februára 2010.
(3)
Príloha VI k nariadeniu (ES) č. 1234/2007 by sa mala preto zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Príloha VI k nariadeniu (ES) č. 1234/2007 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. marca 2009